Pâques

Pâques
  Pâques
  Paak


Pâques est la pus grande fête d'la Chrêtchienneté. Les Chrêtchiens fêtent la Résurrection d'Jésû.

Y'a des diffethentes couôteunmes l'travèrs du monde. Pouor c'menchi les Chrêtchiens n'font pon lus Pâques à la même date. L's églyises du Vouêt et les cheinnes d'l'Êst caltchulent les leunes s'lon un difféthent almonnas et dé couôteunme Pâques arrive un difféthent Dînmanche pouor les Catholiques et les Protestants d'un bord et pouor l's Orthodoxes d'aut' bord.

Pouor les cheins tchi jeûnent duthant l'Tchithême, Pâques mèrquent la fîn d'la r'nonchiâtion et l'învitâtion à un bouôn fricot – en Grêce nou mange sustout d'l'angné.


L's oeux sont un sŷmbole d'la vie r'nouv'lée. Dans des pays nou teint d's oeux, épis y'a d's oeux en chocolat d'vendus dans les conmèrces dans des pays.

En Jèrri, nou soulait graie sustout des mèrvelles  et du sînm'né, et nou soulait aller baînitchi. Eune aut' vielle couôteunme du temps pâssé 'tait d'aller au Vièr Châté  lé Lundi d'Pâques, car ch'tait là l'seul jour qué l'publyi pouvait y'aller en visîte. En Dgèrnésy nou-s'avait la mouissole dé Pâques.

 Ditons 
 Jèrriais 
 Ch'n'est pon Pâques sans mèrvelles
 Quand Pâques Marchinne – dgèrre, peste, ou fanminne
 Noué à ses pîngnons, Pâques à ses tîthons
 Ou f'thez bein des fais ah d'vant Pâques

Category:Chrêtchiannisme